बांदा में एक और दलित किशोरी से बलात्कार  
बांदा के नसेनी गांव में एक दबंग युवक ने अनुसूचित वर्गीय किशोरी से तमंचे की नोंक पर बलात्कार कर कानून-व्यवस्था की पोल खोल कर रख दी।
उत्तर प्रदेश के बांदा में नरैनी विधायक पुरुषोत्तम नरेश द्विवेदी द्वारा एक दलित लड़की को बंधक बनाकर किए गए बलात्कार का मामला अभी थमा भी नहीं था कि मुख्यमंत्री मायावती के बांदा आगमन के पांच दिन पूर्व इसी क्षेत्र के नसेनी गांव में एक दबंग युवक ने अनुसूचित वर्गीय किशोरी से तमंचे की नोंक पर बलात्कार कर कानून-व्यवस्था की पोल खोल कर रख दी।  नरैनी कोतवाली प्रभारी निरीक्षक टीआर शाक्यवार ने बताया, "अनुसूचित वर्गीय कमलेश की 15 वर्षीया बेटी सीमा (दोनों परिवर्तित नाम) अपने घर में अकेली थी, तभी पिछवाड़े से पड़ोस का राकेश दीवार फांद कर उसके घर में घुस गया और तमंचे का भय दिखा कर बलात्कार किया।" उन्होंने कहा, "पीड़ित किशोरी के पिता की तहरीर पर आरोपी के विरुद्घ शुक्रवार को मुकदमा दर्ज किया गया।"  उत्तर प्रदेश की मुख्यमंत्री मायावती द्वारा आगामी 23 फरवरी को बांदा में कानून व्यवस्था की समीक्षा किए जाने की अधिकारिक खबर है। पूरा प्रशासनिक अमला दिन-रात मेहनत करने पर जुटा हुआ है। बावजूद इसके अपराधों पर अंकुश लगा पाना टेढ़ी खीर बना हुआ है।   अभी हाल ही में नरैनी से बहुजन समाज पार्टी (बसपा) के विधायक पुरुषोत्तम नरेश द्विवेदी पर शहबाजपुर की एक लड़की को बंधक बनाकर बलात्कार करने का आरोप लगा। आरोपी विधायक एक महीने से जेल में बंद है।  इस घटना से बसपा सरकार की खासी किरकिरी हुई। इससे पुलिस प्रशासन उबर भी नहीं पाया कि शहबाजपुर गांव के पड़ोसी गांव नसेनी में मुख्यमंत्री के आगमन के पांच दिन पूर्व राकेश नामक दबंग युवक ने दलित कमलेश की 15 वर्षीया बेटी सीमा (दोनों परिवर्तित नाम) के साथ तमंचे की नोंक पर बलात्कार किया। गांव के लोगों का कहना है कि आरोपी कभी मृतक डकैत पप्पू यादव गिरोह का सदस्य रहा है।  बलात्कार की शिकार दलित किशोरी का शुक्रवार को महिला चिकित्सालय, बांदा में चिकित्सीय परीक्षण हुआ, जिसमें बलात्कार की पुष्टि हुई है।   महिला चिकित्सालय की एक अधिकारी ने नाम न छापने की शर्त पर बलात्कार की पुष्टि की है।   उधर नरैनी पुलिस उपाधीक्षक (सीओ) धर्म सिंह मर्छाल ने दावा किया है कि आरोपी को देर शाम कोतवाली पुलिस ने गिरफ्तार कर लिया है, जिसे शनिवार को अदालत में पेश किया जाएगा।